7
- Ada Gagak aeng tindak, mangapak-apak mamunyi, sasabukannya mataros, polahe kadi praratu, rasa twara kueng apa, to tetesin, konang apanga pedas.
- Singnya ia mawanysa Menak, wireh titah cara jani, mangaku awake suka, sugih ditu bagus ditu, twara nyak ngandapang iba, ngaku ririh, sugih ngelah arta brana.
- Ento ane telektekang, takonang samping-sampingin,singnya ia tan paenggon, lacurnyane tan pacungkub, nyilih teken gelah anak, mamalingin, menelepin gelah pisaga.
- Ne ada marupa tiwas, kagkag-kigkig pesu mulih, ngasorang dewekne belog, manyalanang keneh batut, da nyugar mesuang peta, mangungkulin, mangaku awake pradnyan.
- Tusing adoh papindannya, tan bina i Punyan padi, ne maisi manguyukang, ciri suba liwating weruh, tau teken katuturan, ne sujati, catur jalmane kincepang.
- I Padi puyung tuturang, manyeleg manyucuk langit, munyinne sada ngarocck, buka yehe atengah jun, mangoncang merberang awak, mapi ririh, nanging elud tong tawanga.
- Eda ngadu kabecakan, bogbog sai demen puji, palemetin ban mangraos, tusing lemete enggal lung, tuah kekehe lakar alah, palapanin, sai manabuhang basa.
- Yan mangomong sumbar-sumbar, mangaku awake ririh, tuara nyak ngalap kasor, pedas liu ngelah musuh, bibihe ngemasin dosa, anggon pelih, sing suud lakar pipita.
- Jadin cerik buin nista, tan bawangsa bengil-cuil, da malu nyugar mangomong, sujati brahmana agung,mépangkat manitah jagat, sing nyirigin, bani mengetohang jiwa.
- Peteng Jemah ento incepang, tutur bapane pilikin, cai nyai miwah Embok, apang eda salah unduk, suba liu pratiwimbannya, yening pelih, sai dadi sasuryakan.
unk ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn